Ehdotus NEUVOSTON PÄÄTÖS Ehdotus neuvoston päätökseksi jäsenvaltioille annettavasta valtuudesta ratifioida Euroopan yhteisön puolesta yleissopimus toimivallasta, sovellettavasta lainsäädännöstä, päätösten tunnustamisesta ja täytäntöönpanosta sekä yhteistyöstä lapsen huoltoa ja lastensuojelutoimenpiteitä koskevissa asioissa (vuoden 1996 Haagin yleissopimus) tai liittyä tähän yleissopimukseen

(komission esittämä)

PERUSTELUT

Komission ehdotuksen tavoite

1. Komissio esittää, että neuvosto poikkeuksellisesti antaisi jäsenvaltioille valtuudet ratifioida yleissopimuksen toimivallasta, sovellettavasta lainsäädännöstä, päätösten tunnustamisesta ja täytäntöönpanosta sekä yhteistyöstä lapsen huoltoa ja lastensuojelutoimenpiteitä koskevissa asioissa (vuoden 1996 Haagin yleissopimus) tai liittyä tähän yleissopimukseen Euroopan yhteisön puolesta.

Yhteisen oikeusalueen kehittäminen Euroopan yhteisön alueelle

2. Euroopan yhteisö on ryhtynyt luomaan yhteistä oikeusaluetta, joka perustuu oikeuden päätösten vastavuoroisen tunnustamisen periaatteeseen. Tätä varten neuvosto ja komissio hyväksyivät joulukuussa 2000 toimenpideohjelman eksekvatuurimenettelyn asteittaiseksi poistamiseksi neljällä eri osa-alueella. [1] Toimenpideohjelman II osa-alueeseen kuuluvien lapsen huoltoa koskevien päätösten vastavuoroisesta tunnustamisesta säädetään tätä nykyä neuvoston asetuksella (EY) N:o 1347/2000 [2] (ns. Bryssel II -asetus), jota sovelletaan avioliitto-oikeuden alaan kuuluvien menettelyjen yhteydessä annettuihin, puolisoiden yhteisten lasten huoltoa koskeviin päätöksiin. Komissio esitti 3. toukokuuta 2002 ehdotuksen asetukseksi tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja lapsen huoltoa koskevissa asioissa. [3] Ehdotuksessa laajennetaan vastavuoroisen tunnustamisen periaate koskemaan kaikkia lapsen huoltoa koskevia päätöksiä, ja hyväksymisensä jälkeen asetus kumoaa ja korvaa neuvoston asetuksen (EY) N:o 1347/2000.

[1] Toimenpideohjelma tuomioiden vastavuoroisen tunnustamisen periaatteen toteuttamisesta siviili- ja kauppaoikeuden alalla, EYVL C 12, 15.1.2001, s. 1.

[2] Neuvoston asetus (EY) N:o 1347/2000, annettu 29 päivänä toukokuuta 2000, tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja yhteisten lasten huoltoa koskevissa asioissa, EYVL L 160, 30.6.2000, s. 19.

[3] Ehdotus neuvoston asetukseksi tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja lapsen huoltoa koskevissa asioissa sekä asetuksen (EY) N:o 1347/2000 kumoamisesta ja asetuksen (EY) N:o 44/2001 muuttamisesta elatusapua koskevien asioiden osalta, KOM(2002) 222 lopullinen, 3.5.2002.

Vuoden 1996 Haagin yleissopimus

3. Yleissopimus tehtiin 19. lokakuuta 1996 kansainvälistä yksityisoikeutta käsittelevässä Haagin konferenssissa ja se tuli voimaan 1. tammikuuta 2002. Yleissopimuksessa määrätään toimivallasta, sovellettavasta laista sekä päätösten tunnustamisesta ja täytäntöönpanosta lapsen huoltoa ja lastensuojelutoimenpiteitä koskevissa asioissa. Yleissopimuksen soveltamisala on hyvin lähellä aikanaan lapsen huollosta annettavan neuvoston asetuksen soveltamisalaa, mikä helpottaa näiden säädösten rinnakkaista soveltamista.

4. Yhteisö ei toistaiseksi ole Haagin konferenssin jäsen eikä se osallistunut myöskään yleissopimusta koskeviin neuvotteluihin. Yleissopimukseen voivat liittyä ainoastaan valtiot. Yleissopimusta koskeviin neuvotteluihin osallistuneet jäsenvaltiot olivat kuitenkin sitä mieltä, että yleissopimus edistäisi osaltaan merkittävästi lasten suojelemista rajat ylittävissä tilanteissa Euroopan yhteisön alueella ja toisi hyödyllisen lisän asiaa koskevaan yhteisön nykyiseen ja tulevaan lainsäädäntöön. Siksi jäsenvaltiot kehottivat yhteisöä aloittamaan toimet, joiden perusteella myös yhteisö voisi liittyä yleissopimukseen viipymättä.

On yhteisön edun mukaista, että jäsenvaltiot allekirjoittavat ja ratifioivat yleissopimuksen

5. Kuten yhteisöjen tuomioistuin on ulkoisesta toimivallasta todennut oikeuskäytännössään eli asiassa AETR antamassaan tuomiossa [4], jäsenvaltiot eivät voi enää vapaasti hyväksyä yleissopimusta, sillä sen toimivaltaa, tunnustamista ja täytäntöönpanoa koskevat määräykset vaikuttavat yhteisön sääntöihin, jotka on vahvistettu asetuksella (EY) N:o 1347/2000. Lisäksi yleissopimus koskee asioita, joita on tarkoitus käsitellä myöhemmin annettavassa lapsen huoltoa koskevassa asetuksessa. Tästä seuraa, että toimivalta yleissopimuksen tekemiseen kuuluu sekä yhteisölle että jäsenvaltioille.

[4] Komissio v. neuvosto, asia 22/70 ("AETR"), Kok. 1971, s. 263.

6. Komissio esitti 20. marraskuuta 2001 ehdotuksen neuvoston päätökseksi, jolla neuvoston oli tarkoitus antaa asiaa koskevien Euroopan yhteisön säännösten sitomille jäsenvaltioille valtuudet allekirjoittaa yleissopimus yhteisön puolesta. Ehdotuksessa todettiin, että tässä erityistapauksessa voitaisiin poikkeuksellisesti poiketa EY:n perustamissopimuksen 300 artiklaan perustuvasta yhteisön toimivallan tavanmukaisesta soveltamiskäytännöstä, koska yleissopimus edistää merkittävällä tavalla lasten suojelua, minkä vuoksi olisi varmistettava sen mahdollisimman pikainen voimaantulo.

7. Neuvosto päättikin 19. joulukuuta 2002 valtuuttaa jäsenvaltiot allekirjoittamaan yleissopimuksen yhteisön puolesta. Päätös liittyi lapsikaappauksia koskevaan laajempaan poliittiseen sopimukseen, joka tehtiin lapsen huoltoa koskevan tulevan neuvoston asetuksen valmistelun yhteydessä. Neuvosto ja komissio sopivat samalla, että komissio esittäisi päätöksen perusteella ehdotuksen neuvoston päätökseksi, jolla jäsenvaltioille annettaisiin valtuudet ratifioida yleissopimus yhteisön puolesta tai liittyä siihen. Ehdotus oli määrä esittää asian tullessa ajankohtaiseksi ja viimeistään kuusi kuukautta allekirjoittamisvaltuuksia koskevan päätöksen hyväksymisen jälkeen.

8. Oikeuden päätösten vastavuoroisen tunnustamisen periaatteeseen perustuvan yhteisen oikeusalueen perustaminen edellyttää, että kaikki jossakin jäsenvaltiossa annetut tuomioistuimen päätökset tunnustetaan ja pannaan täytäntöön kaikissa muissa jäsenvaltioissa yhteisten sääntöjen mukaisesti. Tätä varten 19. joulukuuta 2002 annetun neuvoston päätöksen 2 artiklassa edellytettiin, että jäsenvaltiot antavat allekirjoittamisen yhteydessä julistuksen, jonka mukaan jonkin jäsenvaltion tuomioistuimessa annetut päätökset, jotka koskevat yleissopimukseen liittyviä asioita, tunnustetaan ja pannaan täytäntöön muissa jäsenvaltioissa asianomaisten yhteisön oikeuden sisäisten sääntöjen mukaisesti. Samanlainen julistus annetaan, kun yleissopimus tehdään.

9. Jäsenvaltiot allekirjoittivat yleissopimuksen yhteisesti Haagissa, Alankomaissa, 1. huhtikuuta 2003, lukuun ottamatta Alankomaita. Alankomaat oli allekirjoittanut yleissopimuksen jo 1 päivänä syyskuuta 1997 eli ennen Amsterdamin sopimuksen voimaantuloa. Jäsenvaltiot antoivat allekirjoittamisen yhteydessä 8 kohdassa mainitun julistuksen.

10. Tämän päätöksen nojalla jäsenvaltiot voivat ratifioida yleissopimuksen yhteisön puolesta tai liittyä siihen.

11. Euroopan unionista tehdyn sopimuksen ja Euroopan yhteisön perustamissopimuksen liitteenä olevan Tanskan asemaa koskevan pöytäkirjan mukaisesti asetus (EY) N:o 1347/2000 ei sido Tanskaa eikä sitä sovelleta Tanskaan. Tanska voi näin ollen itse päättää, haluaako se hyväksyä vuoden 1996 Haagin yleissopimuksen. Euroopan yhteisön perustamissopimuksen 10 artiklassa esitetty yhteistyövelvollisuus tarkoittaa kuitenkin, että Tanskan on kuultava tässä asiassa muita jäsenvaltioita ja neuvostoa.

2003/0127 (CNS)

Ehdotus NEUVOSTON PÄÄTÖS Ehdotus neuvoston päätökseksi jäsenvaltioille annettavasta valtuudesta ratifioida Euroopan yhteisön puolesta yleissopimus toimivallasta, sovellettavasta lainsäädännöstä, päätösten tunnustamisesta ja täytäntöönpanosta sekä yhteistyöstä lapsen huoltoa ja lastensuojelutoimenpiteitä koskevissa asioissa (vuoden 1996 Haagin yleissopimus) tai liittyä tähän yleissopimukseen

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 61 artiklan c alakohdan, 67 artiklan 1 kohdan ja 300 artiklan 2 kohdan ensimmäisen alakohdan ja 3 kohdan ensimmäisen alakohdan,

ottaa huomioon komission ehdotuksen [5],

[5] EUVL C [...], [...], s. [...].

ottaa huomioon Euroopan parlamentin lausunnon [6],

[6] EUVL C [...], [...], s. [...].

sekä katsoo seuraavaa:

(1) Euroopan yhteisö on ryhtynyt luomaan yhteistä oikeusaluetta, joka perustuu oikeuden päätösten vastavuoroisen tunnustamisen periaatteeseen.

(2) Kansainvälistä yksityisoikeutta käsittelevässä Haagin konferenssissa 19 päivänä lokakuuta 1996 tehty yleissopimus toimivallasta, sovellettavasta lainsäädännöstä, päätösten tunnustamisesta ja täytäntöönpanosta sekä yhteistyöstä lapsen huoltoa ja lastensuojelutoimenpiteitä koskevissa asioissa edistää osaltaan merkittävästi lasten suojelemista kansainvälisellä tasolla, joten on suotavaa, että sen määräyksiä aletaan soveltaa mahdollisimman pikaisesti.

(3) Eräät yleissopimuksen määräykset vaikuttavat tuomioistuimen toimivaltaa sekä tuomioiden tunnustamista ja täytäntöönpanoa koskevaan yhteisön johdettuun oikeuteen, erityisesti tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja yhteisten lasten huoltoa koskevissa asioissa 29 päivänä toukokuuta 2000 annettuun neuvoston asetukseen (EY) N:o 1347/2000 [7]. Lisäksi yleissopimus koskee asioita, joita on tarkoitus käsitellä myöhemmin annettavassa lapsen huoltoa koskevassa asetuksessa [8]. Jäsenvaltiot säilyttävät edelleen toimivaltansa niillä yleissopimuksen soveltamisalaan kuuluvilla aloilla, jotka eivät vaikuta voimassa olevaan tai myöhemmin annettavaan yhteisön oikeuteen. Toimivalta yleissopimuksen tekemiseen kuuluu näin ollen sekä yhteisölle että jäsenvaltioille.

[7] Neuvoston asetus (EY) N:o 1347/2000, annettu 29 päivänä toukokuuta 2000, tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja yhteisten lasten huoltoa koskevissa asioissa, EYVL L 160, 30.6.2000, s. 19.

[8] Ehdotus neuvoston asetukseksi tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja lapsen huoltoa koskevissa asioissa sekä asetuksen (EY) N:o 1347/2000 kumoamisesta ja asetuksen (EY) N:o 44/2001 muuttamisesta elatusapua koskevien asioiden osalta, KOM(2002) lopullinen, 3.5.2002.

(4) Yleissopimuksen mukaan sen osapuolina voivat olla vain täysivaltaiset valtiot. Tämän vuoksi yhteisö ei voi toistaiseksi ratifioida yleissopimusta eikä liittyä siihen.

(5) Neuvoston olisi tämän vuoksi annettava jäsenvaltioille poikkeuksellisesti valtuudet ratifioida yleissopimus tai liittyä siihen yhteisön puolesta tässä päätöksessä esitettyjen edellytysten mukaisesti.

(6) Tämä päätös perustuu 19 päivänä joulukuuta 2002 tehtyyn neuvoston päätökseen, jolla jäsenvaltiot valtuutettiin allekirjoittamaan yleissopimus yhteisön puolesta. Neuvosto ja komissio sopivat samalla, että komissio esittäisi päätöksen perusteella ehdotuksen neuvoston päätökseksi, jolla jäsenvaltiot valtuutettaisiin ratifioimaan yleissopimus tai liittymään siihen yhteisön puolesta. Ehdotus oli määrä esittää asian tultua ajankohtaiseksi ja viimeistään kuusi kuukautta allekirjoittamisvaltuuksia koskevan päätöksen hyväksymisen jälkeen.

(7) Jotta voitaisiin varmistaa tuomioiden tunnustamista ja täytäntöönpanoa koskevien yhteisten sääntöjen soveltaminen yhteisön sisällä, 19 päivänä joulukuuta 2002 annetun neuvoston päätöksen 2 artiklassa edellytettiin, että jäsenvaltiot antavat yleissopimuksen allekirjoittamisen yhteydessä tämän päätöksen liitteenä olevan julistuksen.

(8) Jäsenvaltiot allekirjoittivat yleissopimuksen Haagissa 1 päivänä huhtikuuta 2003, lukuun ottamatta Alankomaita. Alankomaat oli allekirjoittanut yleissopimuksen jo 1 päivänä syyskuuta 1997 eli ennen Amsterdamin sopimuksen voimaantuloa. Jäsenvaltiot antoivat tässä yhteydessä liitteenä olevan julistuksen.

(9) Jäsenvaltiot antavat samanlaisen julistuksen myös sitten kun yleissopimus tehdään.

(10) Jäsenvaltiot ratifioivat yleissopimuksen tai liittyvät siihen samanaikaisesti. Jäsenvaltioiden tulisi vaihtaa tietoja ratifiointimenettelyistään, jotta ne voivat valmistautua yleissopimuksen ratifiointiasiakirjojen tallettamiseen.

(11) Yhdistynyt kuningaskunta ja Irlanti osallistuvat tämän päätöksen antamiseen ja täytäntöönpanoon.

(12) Euroopan unionista tehtyyn sopimukseen ja Euroopan yhteisön perustamissopimukseen liitetyn Tanskan asemaa koskevan pöytäkirjan 1 ja 2 artiklan mukaisesti Tanska ei osallistu tämän päätöksen antamiseen eikä se siten sido Tanskaa eikä sitä sovelleta Tanskaan,

ON PÄÄTTÄNYT SEURAAVAA:

1 artikla

1. Neuvosto antaa täten jäsenvaltioille valtuudet ratifioida toimivallasta, sovellettavasta lainsäädännöstä, päätösten tunnustamisesta ja täytäntöönpanosta sekä yhteistyöstä lapsen huoltoa ja lastensuojelutoimenpiteitä koskevissa asioissa 19 päivänä lokakuuta 1996 tehty yleissopimus tai liittyä tähän yleissopimukseen Euroopan yhteisön puolesta edellyttäen, että seuraavissa artikloissa esitettyjä edellytyksiä noudatetaan.

2. Yleissopimuksen teksti esitetään tämän päätöksen liitteenä.

3. Tässä asetuksessa 'jäsenvaltiolla' tarkoitetaan kaikkia jäsenvaltioita lukuun ottamatta Tanskaa.

2 artikla

Kun jäsenvaltiot ratifioivat yleissopimuksen tai liittyvät siihen, ne antavat liitteenä esitetyn julistuksen.

3 artikla

1. Jäsenvaltiot toteuttavat tarvittavat toimenpiteet voidakseen tallettaa yleissopimuksen ratifiointia tai siihen liittymistä koskevat asiakirjat samanaikaisesti Alankomaiden kuningaskunnan ulkoasiainministeriön kanssa ennen 1 päivää tammikuuta 2005.

2. Jäsenvaltiot sopivat ennen 1 päivää heinäkuuta 2004 neuvoston ja komission kanssa siitä, milloin ne tallettavat ratifiointiasiakirjat. Tällä perusteella määritellään päivämäärä, jolloin asiakirjojen samanaikainen tallettaminen tapahtuu, ja muut asiaa koskevat yksityiskohdat.

Tehty Brysselissä [...] päivänä [...]kuuta [...].

Neuvoston puolesta

Puheenjohtaja

LIITE

Julistus, jonka jäsenvaltiot antavat ratifioidessaan 19 päivänä lokakuuta 1996 tehdyn yleissopimuksen toimivallasta, sovellettavasta lainsäädännöstä, päätösten tunnustamisesta ja täytäntöönpanosta sekä yhteistyöstä lapsen huoltoa ja lastensuojelutoimenpiteitä koskevissa asioissa tai liittyessään tähän yleissopimukseen

"Yleissopimuksen 23, 26 ja 52 artiklassa annetaan sopimuspuolille tietty joustomahdollisuus, jotta tuomioiden tunnustamista ja täytäntöönpanoa varten voidaan soveltaa yksinkertaista ja nopeaa järjestelyä. Yhteisön sääntöjen mukainen tunnustamista ja täytäntöönpanoa koskeva järjestely on vähintään yhtä suotuisa kuin yleissopimuksessa vahvistetut säännöt. Näin ollen Euroopan unionin jäsenvaltioissa annetut tuomioistuinten tuomiot, jotka koskevat jotakin yleissopimuksessa käsiteltyä alaa, tunnustetaan ja pannaan täytäntöön ...:ssa [9] asianomaisten yhteisön oikeuden sisäisten sääntöjen mukaisesti [10]."

[9] Julistuksen antava jäsenvaltio.

[10] Neuvoston asetus (EY) N:o 1347/2000 on tältä osin erityisen merkittävä, sillä se koskee tuomioistuimen toimivaltaa sekä tuomioiden tunnustamista ja täytäntöönpanoa avioliittoa ja yhteisten lasten huoltoa koskevissa asioissa.